ગોંડલ સ્થાનકવાસી જૈન સંપ્રદાયના હાલ જૂનાગઢમાં જગમાલ ચોકના જૈનભુવનમાં ચાતુર્માસ માટે બિરાજમાન મનોહરમુનિ મહારાજસાહેબે તેમના પર ચાલી રહેલા વિનયભંગ અને ધમકીના કેસ માટે ત્રણ વર્ષ પછી ગઈ કાલે જૂનાગઢથી મુલુંડ કોર્ટમાં ફરજિયાત હાજરી આપવી પડી હતી. તેમને કોર્ટમાં હાજરી આપવા માટે કારમાં આવવાની ફરજ પડી હતી. આનાથી જૂનાગઢનો જૈન સમાજ સાવ જ અજાણ છે, કારણ કે મનોહરમુનિએ મુંબઈ આવવા માટે ત્યાંના જૈન સમાજમાં પોતે બીમાર છે એવું કારણ આપ્યું હતું. એને લીધે જ તેઓ ત્યાંથી કારમાં આવી શક્યા હતા એવું જૈન સમાજનું માનવું છે. જૈન સમાજમાં આ વાત પ્રસરતાં જ મનોહરમુનિ ત્રણ વર્ષ પછી ફરીથી ચર્ચાનો વિષય બની ગયા છે.